NaiveNeuron/SloPal huggingface dataset:
Galko, Ľubomír, poslanec NR SR (2013-12-18):
Ďakujem pekne. Budem pokračovať vo svojom vystúpení. Takže ako som povedal, chcem predpokladať, že poslanci nemali v októbri 2007 v úmysle vložiť do rúk žiadneho ministra vnútra takú obrovskú moc, aby tento mohol zaplieniť policajné rady členmi podsvetia, mafiánmi a ľuďmi s kriminálnou minulosťou. Zločincami, ktorí využijú tento status policajta, aby sa tvárili, že pomáhajú odhaľovaniu trestnej činnosti, alebo tak naozaj aj v niektorých prípadoch robili, a popritom sami páchajú trestnú činnosť a využívajú, resp. zneužívajú k tomu svoje policajné postavenie a robia to dokonca za spolupráce aktívnych policajtov. Veď to je úplne absurdná situácia. Zaplienenie Policajného zboru takýmito ľuďmi, nech by sa tak udialo za účelom dosiahnutia akéhokoľvek ušľachtilého cieľa... (Ruch v sále.) Ja sa nemôžem sústrediť, pán predsedajúci... (Prerušenie vystúpenia predsedajúcim.)
Ďuriš Nicholsonová, Lucia, podpredsedníčka NR SR (2018-05-28):
Pán poslanec Kecskés.
Kosová, Ingrid, poslankyňa NR SR (2023-12-14):
Ďakujem ti, Darina, že si povedala také dôležité veci, ako je zvyšovanie ekonomiky, zlepšenie konkurencieschopnosti alebo zvyšovanie produktivity práce. Mrzí ma, že ťa takmer nikto nepočúval. Už aspoň z úcty ku kolegyni by to bolo fajn, ale vidím, že už všetci aj tak odišli, tak budeme mať konečne ticho v sále, a že si povedala tak dôležitú vec, že tento rast konkurencieschopnosti a zlepšenie nedosiahneme bez podpory malého a stredného podnikania, a najmä bez investícií do vedy a výskumu a vzdelávania. Naša ekonomika totiž nemá problém s tým, že by mala nedostatok príležitostí investovať, ale to, čo nám chýba, je nedostatok ľudského kapitálu, a to, bohužiaľ, bez kvalitného dostupného vzdelávania, do ktorého, samozrejme, neinvestujeme, nedosiahneme. Tento konsolidačný balík alebo lex ožobračovania, ako ho už voláme interne, je založený najmä na zvyšovaní príjmov z bankových odvodov alebo z daňového zaťaženia malých a stredných podnikov, živnostníkov a tak ďalej, a to len preto, aby mohol investovať do krátkodobých sľubov na úkor novej generácie. Vďaka týmto opatreniam budú naše mzdy rásť, ale oveľa pomalšie a miesto rastu ekonomiky tu budeme mať nižšiu životnú úroveň. A to sa práve nepáči ratingovej agentúre, ktorá nám znížila rating, pretože miesto 2 % deficitu, ktorý je v ratingu A, ho dosiahneme až na úroveň 6,5 % HDP, čo je teda príliš veľa. Nuž zaostávame aj vo vede, výskume, technológiách, máme investičný dlh 40 mld., čo vidíme na stave železníc alebo ciest, či nezrekonštruovaných budov. Je najvyšší čas to zmeniť, ale táto vláda, ako povedal správne kolega, viac ju zaujíma... (Prerušenie vystúpenia časomerom.)
Riapošová, Bibiána, poslankyňa NR SR (2014-09-23):
Pán predseda, prosím, dajte hlasovať o tom, že Národná rada prideľuje návrh zákona na prerokovanie Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre zdravotníctvo a Výboru Národnej rady Slovenskej republiky pre vzdelávanie, vedu, mládež a šport. Ďalej, aby za gestorský výbor určila hlasovaním Výbor Národnej rady pre vzdelávanie, vedu, mládež a šport a aby predmetný návrh zákona výbory prerokovali do 30 dní a gestorský výbor do 32 dní od prerokovania návrhu zákona v Národnej rade v prvom čítaní.
P. Farkas, poslanec: (2001-12-13):
J. Migaš, predseda NR SR: Prezentujme sa hlasujme. Hlasujme o druhom návrhu pána poslanca Kozlíka. (Hlasovanie.) Prítomných je 132 poslancov, za 55, proti 18, zdržalo sa 58, nehlasoval 1. Tento návrh sme neschválili. Ďalej, nech sa páči, pán spravodajca.
Grendel, Gábor, podpredseda NR SR (2021-10-27):
V zmysle rokovacieho poriadku požiadal o vystúpenie pán spravodajca, nech sa páči, pán poslanec Radovan Kazda.
Blanár, Juraj, podpredseda NR SR (2023-02-02):
Ďakujem, pán spravodajca. Otváram všeobecnú rozpravu. Písomnú prihlášku som neobdržal. Dávam možnosť prihlásiť sa ústne do rozpravy. Pán poslanec Tomáš Lehotský. Ak nikto viac, uzatváram možnosť prihlásiť sa do rozpravy. Ako jediný vystúpi pán poslanec Lehotský. Nech sa páči, máte slovo.
Hrnčiar, Andrej, podpredseda NR SR (2016-09-23):
Poprosím vás, kľud v rokovacej sále. Pán poslanec, držte sa témy.
Martvoň, Anton, poslanec NR SR (2014-11-09):
Ďakujem pekne. Pán poslanec Galko, no mal som možnosť si tu hneď zrána vypočuť zmes poloprávd, zavádzaní a vašich predstáv. Vykreslili ste sa vy, strana SaS, ako tí najlepší, že chodíte medzi ľudí, o tretej, štvrtej ráno, do rána ste v bare a rozprávate sa s ľuďmi, no proste nádhera. Ako normálne by som si myslel, že robíte kampaň priamo na voľby. 	No ale ja mal som možnosť zažiť vášho predsedu o tretej, štvrtej ráno v bare u nás na Orave, bol tam aj s vaším okresným predsedom pánom Gálom a ďalším, čo ja viem, tuším, že Matlák sa volá alebo tak nejako. No v takom stave, ako som ho videl, ja ľutujem, že som ho neodfotil, myslím si, že mohol sa tak rozprávať iba s nimi, že kam ho odvezú spať. To bolo jediné asi, čo bol schopný zo seba vydať. Čiže to je asi ten prvý moment, akí ste vy pekní, krásni, ako sa bavíte s ľuďmi. Áno, že možno v tej rovine, že kde ho majú odviezť. No a čo sa týka toho, čo ste tu uvádzali, však každé tretie slovo ste tu povedali v tvrdých kauzách, podozrivý, proste, zjavne, že niečo urobil, podozrivý, no ale vy ste boli ten, koho pani Radičová odvolala ako jediného ministra ešte skôr, než padla vláda. Kvôli čomu to bolo? Kvôli tomu, že ste boli taký dobrý minister? Ako, pán Galko, aspoň tu neočierňujte ľudí, ktorí tu nemajú možnosť sa brániť, lebo pán Glváč tu nie je, ale jednoducho nechajte veci, keď je nejaký problém, vyšetrovať vyšetrovateľom, ale nie tu rozprávať o niečom, že čo si myslíte, ako bolo, a neviete to preukázať a hlavne, keď je to vymyslené. 	Čiže je to asi tak, ako ste včera tvrdili, keď ja som sa dištancoval od Ega a iba som vysvetľoval, že ide o nejakého rapera, že proste ako môžem obhajovať človeka, čo útočí na dve deti, lepšie povedané, že aby zomreli tie deti, pritom nič v tom videu nebolo také. Čiže jednoducho, ešte aj včera ste si vymýšľali vo vzťahu k mojej osobe a znova chcem zdôrazniť, od toho Ega sa dištancujem, aj od toho... (Prerušenie vystúpenia časomerom.)
Huba, Mikuláš, poslanec NR SR (2015-02-05):
Ďakujem pekne za slovo, ja budem ešte oveľa stručnejší. Ja by som chcel len podčiarknuť dôležitosť tohto návrhu kolegu Viskupiča a v súvislosti s nadchádzajúcim predsedníctvom Slovenska v Rade Európskej únie na budúci rok. A toto je práve taký čas, ktorý aj v krajinách, ktoré majú oveľa väčšie skúsenosti s predsedaním Európskej únii, keď to takto zjednoduším, tak sa im v parlamentoch venuje oveľa väčšia pozornosť a sám som bol svedkom alebo teda bol som oboznámený s tým na rôznych stretnutiach s kolegami zo zahraničných parlamentov z Európskej únie, kde sa mali pýtali, že či pri našom výbore pôsobí aj nejaká pracovná skupina pre prípravu predsedníctva a podobne. Tak som dosť so znepokojením sledoval, ako málo pozornosti naša Národná rada venuje tomuto veľmi zásadnému problému, ktorý na dlhé roky, by som povedal, bude kreovať obraz Slovenska v očiach medzinárodnej verejnosti, a myslím si, že aj tá bezprostredná skúsenosť europoslancov by nám veľmi mohla pomôcť pri tom, aby to predsedníctvo bolo čo najkvalitnejšie, takže aj z tohto dôvodu rád podporím tento návrh. Ďakujem.
Paška, Pavol, predseda NR SR (2013-06-19):
Už sme hlasovali na začiatku, pán spravodajca, budeme hlasovať. Odhlasovali sme všetky návrhy, ktoré odzneli? Takže hlasujeme, aby sme prerokovali v treťom čítaní ihneď. (Hlasovanie.) 141 prítomných, 83 za, 27 proti, 31 sa zdržalo. Sme v treťom čítaní , otváram rozpravu. Nemám prihlášku, vyhlasujem ju za skončenú. A záverečné hlasovanie, pán spravodajca.
Jurinová, Erika, podpredsedníčka NR SR (2014-09-16):
Dávam slovo poslednému prihlásenému rečníkovi do rozpravy pánovi poslancovi Zsoltovi Simonovi.
Sulík, Richard, predseda NR SR (2011-03-29):
Prepáčte, pán Hrušovský, poprosím kolegu Blanára, keby mohol netelefonovať v miestnosti. Ďakujem.
Žiga, Peter, minister životného prostredia SR (2014-09-10):
Ďakujem pekne, vážený pán predsedajúci. Vážené panie poslankyne, páni poslanci, prajem vám všetkým dobrý deň. Hlavným dôvodom predloženia návrhu novely zákona je vyriešenie formálneho oznámenia Európskej komisie z roku 2013. Upozornenie sa týkalo nedostatočného prepojenia procesu posudzovania s následnými povoľovacími konaniami podľa iných zákonov a účasti verejnosti v týchto konaniach. Návrh novely bol prerokovaný so zástupcami Európskej komisie. Návrh zákona prepája posudzovanie s povoľovaním činnosti tak, aby nedochádzalo v priebehu povoľovacieho konania k takým zmenám, ktoré by neboli posúdené v zmysle smernice EIA. Zároveň sa zabezpečuje právo verejnosti na vyjadrenie sa ako k podkladom povolenia, ako aj právo na súdny prieskum správnych rozhodnutí. Povolenia vydávané v rámci posudzovania vplyvov budú rozhodnutiami vydávanými v správnom konaní. V prípade nezabezpečenia celého súboru uvedených skutočností hrozí Slovensku súdny spor a možné ekonomické sankcie. Predložený materiál je zákonom, ktorého prijatie predpokladá jedna z ex ante kondicionalít, teda podmienok, ktoré musí členský štát Európskej únie splniť, aby mohol čerpať peniaze z fondov Európskej únie pre ďalšie programovacie obdobie. Novela zákona o EIA novelizuje v nadväznosti na vykonané zmeny aj ďalšie zákony, a to stavebný zákon, banský zákon, atómový zákon a zákon o ochrane prírody a krajiny. Navrhované zmeny riešia požiadavky uvedené vo formálnom oznámení. Návrh zákona je v súlade s Ústavou Slovenskej republiky a s medzinárodnými zmluvami a dokumentmi, ktorými je Slovenská republika viazaná. Verím, že návrh zákona schválite v prvom čítaní. Ďakujem. Pán predsedajúci, skončil som.
Sopko, Miroslav, poslanec NR SR (2017-05-12):
Ďakujem, pán predsedajúci. Tak v prvom rade sa chcem poďakovať za faktické pripomienky. Až toľko som nečakal, ale ešte raz veľmi pekne ďakujem. Potešili ste ma. A myslím si, že naozaj pri tej komunikácii školskej rady, teda žiackej školskej rady potom s vedením školy bude podstatné hlavne úloha a veľmi kľúčová bude úloha toho predsedu, ktorý bude tým už budúcim lídrom, ktorý sa tam bude profilovať. A to je podstatné, aby sme naozaj ich podchytili, tých, ktorí to budú ťahať. Pretože stáva sa častokrát, že ak sa nám takýto aktívny žiak a študent vyprofiluje, tak po jeho odchode zrazu nemá to kto prebrať. A pri tom počte, samozrejme, bolo by podľa mňa nepredstaviteľné, aby do riaditeľne prišla, napochodovala celá akože žiacka školská rada, keby ich bolo aj viac. Vždy je to o tom pri tom vyjednávaní, aby tam išli tí najvýrečnejší zástupcovia, ktorí sa budú snažiť určité veci presadzovať. A v tomto vidím naozaj veľkú úlohu aj tých učiteľov, ktorí na škole pôsobia, ako budú žiakov motivovať, aby sa naozaj angažovali a zapájali do riešenia vecí školských a potom aj vecí verejných. Ďakujem.
V. Palko, minister vnútra SR: (2005-12-06):
Návrhom zákona sa predpokladá ušetrenie finančných prostriedkov sociálneho zabezpečenia, ktoré by inak boli vynakladané na dávky sociálneho zabezpečenia bývalých policajtov v mladšom veku, a tým sa nepriamo vytvoria predpoklady na lepšie ohodnotenie policajtov vo výkone služby, teda na zvýšenie ich platov. V súlade s uvedeným zámerom sa navrhuje podmieniť vyplácanie výsluhového dôchodku dovŕšením 50. roku veku a odchodného po odslúžení desiatich rokov. Podmienky na výpočet uvedených dávok sa však oproti platnému zneniu nemenia. Navrhované zmeny vo vyplácaní výsluhových dávok sa budú týkať iba policajtov, ktorým služobný pomer účinnosti navrhovaného zákona trvá pri odchodnom menej ako päť rokov a pri výsluhovom dôchodku menej ako 15 rokov. Návrh zákona tiež mení charakter výsluhového príspevku policajtov tak, že táto dávka bude zodpovedať dávke v nezamestnanosti podľa všeobecných predpisov o sociálnom poistení. V súvislosti s tým sa navrhuje v čl. III novelizovať zákon o dani z príjmov, aby obdobne ako dávky v nezamestnanosti nebol zdaňovaný ani výsluhový príspevok. Predložený návrh zákona bol prerokovaný v určených výboroch, z ktorých vzišlo celkovo 15 pripomienok. O pripomienkach odporúčam hlasovať tak, ako to navrhuje gestorský výbor. Vážený pán predsedajúci, vážené panie poslankyne, páni poslanci, vzhľadom na uvedené si vás dovoľujem požiadať, aby ste zohľadnili argumenty, ktoré ma viedli k predloženiu navrhovanej právnej úpravy, a návrh v intenciách pozmeňujúcich návrhov, ktoré ho zlepšujú, schválili. Ďakujem vám za pozornosť.
Laššáková, Jana, podpredsedníčka NR SR (2013-09-19):
Pán minister, nech sa páči, poprosím vás o odpoveď na doplňujúcu otázku.
Drdul, Dominik, poslanec NR SR (2023-01-25):
Sme v treťom čítaní, otvorte, prosím, rozpravu, pán predseda.
Brixi, Otto, poslanec NR SR (2012-09-12):
Pán predseda, dajte, prosím, hlasovať o tom, že Národná rada Slovenskej republiky v súlade s rozhodnutím vás ako predsedu Národnej rady Slovenskej republiky prideľuje predložený vládny návrh zákona na prerokovanie Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre vzdelávanie, vedu, mládež a šport a Výboru Národnej rady Slovenskej republiky pre sociálne veci. Ďalej, aby za gestorský výbor určila Ústavnoprávny výbor Národnej rady Slovenskej republiky s tým, že určený gestorský výbor prerokuje návrh zákona v druhom čítaní do 32 dní od prerokovania návrhu zákona v prvom čítaní.
Kollár, Boris, predseda NR SR (2021-05-11):
S ďalšou faktickou poznámkou vystúpi pán poslanec Kuffa. Nech sa páči, pán poslanec, máte slovo.
Gaborčáková, Soňa, poslankyňa NR SR (2017-06-15):
Ďakujem za slovo. Chcem pripomenúť, že v rámci podpory rodiny, v kapitole podpora rodiny ministerstva práce, sociálnych vecí a rodiny je rozpočtované na rok 2017 nižší rozpočet o 3 736-tisíc eur oproti minulému roku, čo svedčí o tom, že sa nám skutočne rodí stále menej detí. Je potrebné si to naozaj uvedomiť už teraz, keďže ďalších päť až šesť rokov nám bude prichádzať do systému dôchodkového zabezpečenia pomerne vysoké percento dôchodcov, a je potrebné sa pripraviť na dobu, kedy naša krajina bude musieť bojovať o to, aby sme sa vedeli postarať o tých starých ľudí. Návrh, ktorý predkladáme, je naozaj trendom aj v blízkej V4. To znamená, nehovoríme len o škandinávskych krajinách, ale hovoríme aj o Poľsku, Maďarsku, čo sú podobné krajiny ako my, a kde takúto prorodinnú politiku začínajú realizovať. A to nie preto, že aby boli volení, ale preto, že vedia, že národ potrebuje deti, aby prežil. Takže naozaj chcem poprosiť o podporu tohto návrhu zákona.
Hrnčiar, Andrej, podpredseda NR SR (2017-10-11):
Ďakujem. Otváram rozpravu. Do rozpravy som nedostal žiadnu písomnú prihlášku. Pýtam sa, či sa chce prihlásiť niekto do rozpravy ústne. Končím možnosť nahlásiť sa do rozpravy. Do rozpravy sa neprihlásil nikto. Čiže prerušujem rokovanie o tomto bode programu. Dnes ste to mali ľahké, pani ministerka, nabudúce to tak nebude.
Paška, Pavol, predseda NR SR (2012-11-06):
Ďakujem pekne. Dámy a páni, vyhlasujem krátku prestávku do 11.25 a budeme pokračovať v rokovaní o programe 8. schôdze. (Prestávka.) (Po prestávke.) (Zaznievanie gongu.) Vážené panie poslankyne, vážení páni poslanci, budeme pokračovať prvým čítaním o návrhu pánov poslancov Jozefa Viskupiča a Miroslava Kadúca na vydanie zákona č. 45 o poslancoch Slovenskej národnej rady. Je to tlač 211. Poprosím navrhovateľa, aby nás, aby uviedol návrh zákona. (Zaznievanie gongu.) (Rokovanie o návrhu poslancov Národnej rady Slovenskej republiky Jozef Viskupiča a Miroslava Kadúca na vydanie zákona, ktorým sa zrušuje zákon Slovenskej národnej rady č. 45/1989 Zb. o poslancoch Slovenskej národnej rady v znení neskorších predpisov , tlač 211.)
Laurenčík, Milan, podpredseda NR SR (2021-02-04):
Pán podpredseda, chcete reagovať? Nie. Ďalším rečníkom, ktorý sa prihlásil do rozpravy, je pán poslanec Martin Beluský, ktorému teraz odovzdávam slovo.
P. Paška, predseda NR SR: (2008-05-14):
Boli ste jediný, ktorý vystúpil, pán poslanec. Vyhlasujem rozpravu za skončenú. Pán navrhovateľ chcete reagovať? Nech sa páči.
Sulík, Richard, poslanec NR SR (2012-12-17):
Ďakujem pekne, pani predsedajúca, úvodom mi dovoľte oceniť vašu zhovievavosť. Pán minister Jahnátek, bez akéhokoľvek ideologického či politického boja, dovoľte mi, čiste z technického pohľadu vás upozorniť na jednu vec. Akákoľvek daňová výnimka, a to viem z vlastnej skúsenosti, a nie krátkej, už je to takmer desať rokov, čo sa dosť intenzívne venujem daniam. Akákoľvek daňová výnimka po prvé, zvyšuje administratívnu náročnosť, po druhé, vytvára priestor na zneužívanie systému. A asi teda ste si už všimli, strana SaS je za podporu poľnohospodárov. A keď teda padne politické rozhodnutie im dať sumu peňazí xy, tak v poriadku, to vnímam ako legitímne, dokonca možno by sme sa zhodli na tom, i keď my si myslíme, že tie peniaze by mali pochádzať z Bruselu. Ale čo ja by som vám rád povedal, že skúste, prosím vás, zvážiť spôsob, ktorým poľnohospodárom peniaze dáte, preto, lebo keď zavediete daňovú výnimku, ja si pamätám v našej vláde, aké to boli galeje túto výnimku zrušiť, aké podvody sa tam robili, aké to bolo náročné, tú naftu bolo treba farbiť. Toto, skrátka, bol naozaj problém. A skúste teda, prosím vás, zvážiť – tú istú sumu peňazí, tú istú politiku, tú istú podporu vyplatiť iným spôsobom. Ďakujem pekne.
Hrušovský, Pavol, podpredseda NR SR (2011-05-26):
Pochopil som, že ste vyčerpali odpoveď, ale pán poslanec Jarjabek chce ešte položiť doplňujúcu otázku. Nech sa páči.
P. Paška, predseda NR SR: (2008-02-06):
Budeme pokračovať rokovaním o preloženom vládnom návrhu zákona, ktorým sa mení a dopĺňa zákon Národnej rady Slovenskej republiky č. 10/1996 Z. z. o kontrole v štátnej správe  v znení neskorších predpisov. Návrh uvedie pán podpredseda vlády Čaplovič. Ďakujem pekne. (Prerušenie rokovania o 11.57 hodine.) (Pokračovanie rokovania o 14.00 hodine.)
Dostál, Ondrej, poslanec NR SR (2019-05-15):
(Povedané súčasne s predsedajúcim.) Ja hovorím o slobode šírenia informácie a o tom...
Grendel, Gábor, podpredseda NR SR (2021-09-16):
Pán Susko bol jediný ústne prihlásený poslanec do rozpravy. Vyhlasujem rozpravu za skončenú. Želá si záverečné slovo pani navrhovateľka? Áno, nech sa páči.
Karahuta, Jaroslav, poslanec NR SR (2021-11-05):
Ďakujem pekne za slovo. Ďakujem za všetky, za všetky faktické pripomienky. Ja by som hlavne reagoval na tri. Anka, nespochybňujeme cieľ atď., to určite nie. To, to myslím, že toto nie je na mieste. Ale sa vrátim k tomu. Aj dnes je to štátny pozemok, aj dnes tieto pozemky spravuje štát. Ja už som včera to hovoril. To znamená, spochybňujeme ministra momentálne, predtým bol pán minister Mičovský, teraz ministra Vlčana, že sú zlým, zle spravujú tie pozemky? Lebo tu sa nemení majiteľ. Je to stále Slovenská republika. Čiže spochybňujeme, spochybňujeme kompetentnosť ministrov iba, pokiaľ to robia zle. A čo sa týka, čo sa týka pána, pána poslanca Šíbla, ja som nedostal odpoveď na otázky, prečo nie zonácia, čo s ochrannými pásmami, prečo nezrušíme predkupné právo? Ja by som poprosil o odpovede na tieto otázky. A čo sa týka zonácie, nie je to pravda, že politici. To je zase zle. A to je presne to, čo tu počúvame tridsať rokov. V § 30, kde sú nastavené zóny chránených území, tam sú nastavené pravidlá, ako tie zonácie robiť. My máme v legislatíve formu zonácie a tú, si myslím, že treba dodržiavať. A politici majú len formálne schváliť tú zonáciu. A čo sa týka pána poslanca Mičovského, súhlasím. Súhlasím. Je to presne takto v programovom vyhlásení vlády, čiže dodržme ho. Neriešme to politicky, lebo to nie je politický problém. To je vysoko odborný problém. A už či pôjdeme cestou jednou alebo druhou, to už je iná vec. Ide o nastavenie mechanizmov, lebo ochrana prírody nie je o politike. Je to o zdravom životnom prostredí, je to o environmentálnej stabilite, o rozvoji vidieka a plnenie klimatických a mimoprodukčných funkcií lesa. Ďakujem pekne.
Ďuriš Nicholsonová, Lucia, podpredsedníčka NR SR (2017-03-24):
Ďakujeme aj my. Prerušujem rokovanie o tomto bode programu. Teraz by sme mali pristúpiť k prvému čítaniu o návrhu skupiny poslancov na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov. Uvádzať by ho mal pán poslanec Matovič, nevidím ho v rokovacej sále. Tento bod teda stráca poradie a presúvame ho na záver schôdze. Budeme sa venovať prvému čítaniu o návrhu poslancov Karola Galeka a Jany Kiššovej na vydanie zákona, ktorým sa mení a dopĺňa zákon č. 250/2012 Z. z. o regulácii v sieťových odvetviach v znení neskorších predpisov a ktorým sa mení a dopĺňa zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov v znení neskorších predpisov. Návrh zákona máte v tlači 422. Návrh na jeho pridelenie na prerokovanie výborom je v rozhodnutí pod č. 434. Teraz už dávam slovo pánovi poslancovi Galekovi, aby predmetný návrh zákona uviedol. Nech sa páči. (Rokovanie o návrhu poslancov Národnej rady Slovenskej republiky Karola Galeka a Jany Kiššovej na vydanie zákona, ktorým sa mení a dopĺňa zákon č. 250/2012 Z. z. o regulácii v sieťových odvetviach v znení neskorších predpisov a ktorým sa mení a dopĺňa zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov v znení neskorších predpisov , tlač 422.)
Dostál, Ondrej, poslanec NR SR (2018-09-19):
Pán poslanec Fecko, no ja by som nemal problém ani s tým teda absolútnym určovaním poradia podľa počtu preferenčných hlasov, to si viem predstaviť. To, s čím mám problém a o čom hovorili už aj predrečníci, je to zverejňovanie, zverejňovanie členov politickej strany politickou stranou, čo mi tiež príde ako absurdný nápad, ale aby som to teda len nekritizoval, tak doplním, že tento návrh je predkladaný ako alternatíva k tomu, čo predložila včera pani poslankyňa Remišová, ktorá navrhla vypustiť z návrhu novely zákona ustanovenie, že strana je povinná predložiť Štátnej komisii pre voľby a kontrolu financovania politických strán na jej požiadanie evidenciu členov strany na plnenie úloh podľa tohto zákona a osobitného predpisu, čiže to prvotné, s čím kolegovia z poslaneckého klubu OĽANO prichádzajú, je kritika tohto ustanovenia a tvrdia, že nemala by mať štátna komisia oprávnenie požiadať si politickú stranu o evidenciu, lebo je to zneužiteľné, a je to, samozrejme, zneužiteľné najmä stranami, ktoré sú pri moci, voči stranám, ktoré sú, ktoré sú v opozícii, a táto kritika má zmysel. To, že ste potom dospeli k názoru, že teda buď nech sa to vypustí, alebo nech sa povinne zverejňujú všetky, všetky, všetci členovia strán, tak to mi príde ako veľmi zlá reakcia na, na zlý návrh, čiže ten, ten návrh, aby sa, aby sa vypustilo toto ustanovenie a nemala štátna komisia právo žiadať zoznam všetkých členov politickej strany, to si zaslúži podporu, ten návrh v tej podobe, že zverejňovať všetko, určite nie. A možno by tá opačná logika bola, keby sa zverejňovalo členstvo v strane pri vybraných funkcionároch vo verejných funkciách, nie teda všetci členovia strany.
K. Sárközy, poslankyňa: (2007-09-20):
My sme v minulom volebnom období zaviedli tento príplatok, volá sa daňový bonus. My sme vtedy uprednostňovali pri tomto daňovom bonuse tých rodičov, ktorí pracujú a chceli sme spraviť všetko pre to, aby sa oplatilo pracovať. Dokonca sme prijali pozmeňujúci návrh, ktorý hovorí o tom, že keď jeden z rodičov vykonáva prácu, už má nárok na daňový bonus a išli sme tak ďaleko, že hoci keď týždenne robí niekde 10 hodín, už aj vtedy má. Určite z toho vypadla nejaká skupina, ktorá sa rieši týmto návrhom. Lenže onedlho budeme prerokúvať nasledujúci zákon, ktorý predkladáte, a pre nás bola dôležitá tá vec, aby každý sa pokúšal spraviť všetko pre to, aby bol zamestnaný. Chceli sme zvyšovať zamestnanosť. Predkladáte novelu zákona o sociálnom poistení, kde okrem iného chcete zabrániť tým, ktorí pôjdu do predčasného dôchodku, aby si privyrábali. Razíte, buď dôchodok, alebo práca. Takže, ja sa prikláňam k tomu, že toto nie je celkom koncepčné. Ale dovoľte mi spýtať sa na dva konkrétne návrhy, ktoré predkladáte. Ja citujem teraz z dôvodovej správy. Priznám sa, celkom tomu nerozumiem. Takže, by som bola rada, keby ste to vysvetlili. „Vzhľadom na navrhované podmienky nároku na príplatok prídavku, podľa ktorých nielen oprávnená osoba dôchodca, ale ani druhá oprávnená osoba dôchodca si z dôvodu nevykonávania zárobkovej činnosti nemôže uplatniť daňový bonus, možno objektívne predpokladať, že skutočné čerpanie finančných prostriedkov na príplatok prídavku bude nižšie, ako je uvedené v odhade čerpania finančných prostriedkov na príplatok k prídavku.“ Druhá moja pripomienka je, čo sa týka odhadu čerpania finančných prostriedkov na príplatok na dieťa v roku 2008 – 2010. „V rámci rozporového konania bola akceptovaná zásadná pripomienka Ministerstva obrany Slovenskej republiky, ktoré navrhlo rozšíriť počet oprávnených osôb alebo poberateľov výsluhových dôchodkov, ktorí dovŕšili vek 62 rokov. Akceptovaním tohto návrhu sa pôvodný predpokladaný počet poberateľov príplatku k prídavku na dieťa rozšíri podľa kvalifikovaného odhadu o cca 150 oprávnených osôb s výsluhovým dôchodkom.“ Moja otázka je konkrétna. Pani ministerka, kto patrí medzi tých 150 oprávnených osôb, ktorí budú poberať podľa tejto predlohy ten príplatok? Pretože ja nie som špecialista na obranu, ale keď sa to týka 150 osôb, no to sú asi tí, ktorí majú najvyššiu hodnosť. A koľko je asi priemerný dôchodok tých, ktorí o to požiadajú? Pani ministerka, ja som vám dala konkrétnu otázku. Bola by som rada, keby ste na to konkrétne odpovedali. A budeme predkladať pri druhom čítaní pozmeňujúce návrhy. Ďakujem pekne. (Potlesk.)
Heger, Eduard, poslanec NR SR (2016-05-19):
Pán Burian, ja som teda počul viackrát vo vašom príspevku, ako ste hovorili, že podávate ruku. Ja som tu nový, takže vítam túto informáciu, ale som zvedavý, či to teda naozaj tak bude, či máte ochotu teda rokovať tak, aby sa naozaj dosiahlo to dobro, lebo zatiaľ keď sa pozrieme na všetky zákony, ktoré tu boli predkladané aj v minulosti, tak je tam skôr cítiť silný nádych. Alebo takto, ináč to poviem, nezdá sa mi, že by v tých zákonoch sa myslelo z pohľadu podnikateľa, ktorý tu zamestnáva ľudí, a naozaj ho to stojí veľa úsilia a skôr sa vytvárajú tu rôzne prekážky. Takže toto mi tam veľmi silno chýba. Hovoríte o osvete, áno, súhlasím s tou osvetou, ale poďme teda sa baviť o tom, ako zmeniť aj mentalitu ľudí, lebo mnohokrát ľudia sú naučení, že sú zamestnanci. „Tak sa tu o nás staraj zamestnávateľ.“ Ale takto to úplne nefunguje. Tam treba, aby tá práca bola aj podaná, aby tá práca bola kvalitná. A keď je pracovník kvalitný, tak sa nemusí obávať, že bude vyhodený. A toto je dôležité podľa mňa, učiť ľudí, aby rozumeli, že zamestnanie nie je preto, aby sa tu niekto o nich staral. „A ja si za to beriem plat a keď aj nepodávam výkon, no tak sa tu obmedzím všetkými opatreniami, aby ma nemohol zamestnávateľ vyhodiť.“ Myslím si, že žiadny zamestnávateľ nebude chcieť vyhodiť zamestnanca, ktorý pracuje dobre. A ešte taká jedna poznámočka, čo som tam videl, že ste tak viackrát povedali, že sú tu hádzané čísla. Na základe čoho je toto tvrdenie? Myslím si, že tie zákony neboli, keď tak poviem ľudovo, vycucané z prsta. Na nich pracovali odborníci. A poviete niečo len tak, že to sú hádzané čísla. Na základe čoho to tvrdíte? Ďakujem. (Reakcia z pléna.) No však, áno, viete, 36 na základe čoho hovoríte, však za tým môže byť výpočet a by ma zaujímalo, že či ste to len tak vystrelili aj vy alebo či máte na to nejaké podklady.
Holečková, Martina, poslankyňa NR SR (2024-01-10):
Ďakujem veľmi pekne, pán predsedajúci, za slovo. Pán Pročko, vy ste povedali jednu veľmi dôležitú vec, a že teda do tejto funkcie by sme mali zvoliť čestného človeka. Ja som presvedčená, že čestného človeka a hlavne odborníka by sme mali vždy voliť do rôznych funkcií a teším sa a verím tomu, že raz sa toho aj na Slovensku dožijem, že o nomináciách čestných a odborných nebudú hovoriť len ľudia, ktorí sú v opozícii, ale že raz príde aj napr. vláda, ktorá si to osvojí a že naozaj budeme takýmto spôsobom schopní nominovať ľudí. Ja za nás, teda za náš klub poviem, že my ideme podporiť pána Gibu a tu chcem podotknúť, že on nie je náš nominant, my máme vo volebnej komisii aj nášho nominanta, tak dúfam, že to oceníte, že teda to nie je náš. A, a ešte by som veľmi chcela oceniť, pán Pročko, to, že ste sa rozhodli, že nebudete do nikoho trieskať tie vajíčka, ja to vidím ako jeden z tých krokov tej novej politickej kultúry a verím, že ich príde ešte viac a budeme sa k sebe správať korektnejšie a slušnejšie. Ďakujem veľmi pekne.
Grendel, Gábor, podpredseda NR SR (2022-02-08):
Ďalší s faktickou poznámkou – pán poslanec Kočiš.
Marcinková, Vladimíra, poslankyňa NR SR (2023-02-02):
Ďakujem pekne, pán predsedajúci. Milí kolegovia, predkladám novelu, ktorá má za cieľ maloletým pacientom garantovať právo mať počas poskytovania zdravotnej starostlivosti pri sebe blízku osobu. Samozrejme, predovšetkým sa tým myslí rodič. Napriek tomu, že toto právo deťom vyplýva z medzinárodných zmlúv a záväzkov, kde je Slovenská republika signatárom, stále na Slovensku prevláda značná nerovnosť a heterogenita v uplatňovaní tohto práva naprieč zdravotníckymi inštitúciami. Túto novelu som už raz v minulosti predložila. No žiaľ, v rámci nejakých politických diskusií som často dostala odpoveď, že ako keby po tejto zmene nebol dopyt, že to nie je téma dňa. Čo mňa osobne mrzelo, pretože ja odkedy som túto tému otvorila, naozaj na dennej báze dostávam aj negatívne, najmä negatívne zážitky, s ktorými sa rodičia delia, kedy boli oddelení od dieťaťa, čo to spôsobilo vlastne na psychickom zdraví a správaní toho dieťaťa po odlúčení, ale takisto to sú posttraumatické stavy, ktoré to spôsobilo u rodičov. Dokonca sa na mňa obrátili dospelí ľudia, tínedžeri, ktorí si prešli takýmto odlúčením počas hospitalizácie od rodiča a dodnes z toho majú traumu. Čiže zbieram tieto zážitky, sú veľmi ťažké a práve preto si hovorím, že to nechcem nechať tak, a aj kolegom, vám, som chcela dokázať, že táto téma naozaj patrí na stôl, treba o nej hovoriť, a preto som vyvolala o nej verejnú diskusiu petíciou na podporu tejto novely, kde sa v priebehu šiestich dní podpísalo pod ňu takmer 55-tisíc ľudí. Spustila som ju minulý piatok a dnes tam bolo takmer 55-tisíc podpisov. Takže naozaj toto je dôkazom toho, že táto téma mnohých najmä rodičov trápi. Priestor hlbšie do problematiky využijem v rozprave, do ktorej sa hlásim ako prvá, aby ste na mňa mohli reagovať.
Pellegrini, Peter, predseda NR SR (2015-12-02):
Ďakujem pekne. Teraz vás poprosím, aby ste mi oznámili aj cteným kolegom a kolegyniam výsledok tajného hlasovania o návrhu na voľbu kandidátov na člena disciplinárneho senátu. Nech sa páči.
Kollár, Boris, predseda NR SR (2020-03-24):
Vážené pani poslankyne, vážení poslanci, poprosím vás, keby ste mohli každý vytiahnuť hlasovaciu kartu kvôli reštartu systému a znovu založiť. Ďakujem pekne. Vážené pani poslankyne, vážení páni poslanci, pokračujeme v rokovaní. Prosím povereného overovateľa, aby informoval Národnú radu o výsledkoch tajného hlasovania o novej voľbe predsedov výborov Národnej rady a voľbe predsedov výborov Národnej rady (tlač 24).
Bugár, Béla, podpredseda NR SR (2019-06-27):
Pán poslanec, spravodajca, nie? Ďakujem pekne. Prerušujem rokovanie o tomto bode programu. A budeme pokračovať Správou o stave a vývoji finančného trhu za rok 2018 (tlač 1439). Opäť prosím guvernéra Národnej banky Slovenskej republiky Petra Kažimíra, aby správu uviedol. Nech sa páči.
Blaha, Ľuboš, poslanec NR SR (2014-09-19):
Pán kolega Kaník, tento váš prejav, to bolo absolútne niečo zbytočné. Zbytočné, pretože vy sa medzinárodnou politikou nezaoberáte, vy sa jej nevenujete, vy o nej nič neviete, ani vedieť nechcete. Vy ste proste v tomto prípade úplne mimo svojej sféry a iba trápne politizujete. Teda ja neviem, ja nemám odvahu sa vyjadriť k niečomu, čo sa týka poľnohospodárstva, lebo sa v tom proste nevyznám. Ale vy tu mudrujete o veciach, o ktorých ale absolútne nič neviete. Len šírite rusofóbiu. Trápne. Ale budem na vás reagovať len preto, lebo ste ma spomínali vo svojom prejave, inak to nemá zmysel. Hovorili ste o pudlíkovi. Ale ja som nehovoril, že vy ste pudlík. Ja som hovoril, že Dzurinda bol pudlík. Vy ste, ani ten pudlík nie ste. Vy ste možno taká malá blška na tom pudlíkovi. Vy nemáte absolútne žiaden zmysel z hľadiska medzinárodnej politiky. Neviem vôbec, prečo sa vami zaoberám. Ale predsa viem, viem prečo. Lebo ste povedali, že odsudzujete reál politiku, o ktorej hovorí Blaha, lebo nemožno tolerovať porušenie suverenity a medzinárodného práva. Pán kolega, ja odsudzujem porušenie suverenity a medzinárodného práva. Slovenská vláda odsúdila anexiu Krymu. Odsúdila takisto aj Kosovo. Ale vy ste odsúdili iné porušenia medzinárodného práva, ako je napríklad vojna v Iraku? Odsúdili? Nie. Vy ste ju schválili. Vy ste odsúhlasili takisto bombardovanie Belehradu. Takisto porušenie medzinárodného práva. Nejakým spôsobom nenapadáte to, že napríklad Izrael dneska protiprávne okupuje Golanské výšiny, ktoré patria inému štátu. Alebo že stavia osady na palestínskych územiach, ktoré sú suverénne. To je tiež porušenie medzinárodného práva. To môže byť, to je v poriadku? To, že USA dneska anektovali alebo využívajú územie Kuby bez jej súhlasu, Guantánamo, to je v poriadku? To nie je porušenie medzinárodného práva? Takýchto prípadov je strašne veľa, pán kolega. A keď budete iba jedných kritizovať a druhých nie, tak ste proste obyčajný pokrytec. Ďakujem. (Potlesk.)
Andrejuvová, Anna, poslankyňa NR SR (2021-06-22):
Ďakujem pekne. Ja musím zase len smutne skonštatovať ako po prvom čítaní, pán Blaha, že vy ste si zákon nečítali, a plietli ste si dojmy s pojmami. My nikoho neodsudzujeme. To máte úplne mylnú predstavu, čo tam je napísané. My len znižujeme časť dôchodkov ľuďom, ktorí boli zodpovední za tento režim, ktorý porušoval základné ľudské práva a slobody. A ak hovoríte o starých ľuďoch, dôchodcoch, ja by som chcela iba povedať, že posledný človek, ktorý, predpokladám, že robil v ŠtB, je ročník narodenia 1971. Predpokladám, že je stále aktívny pracovne. Na ostatné veci budem reagovať v záverečnom slove po diskusii, lebo mám pocit, že to, čo opakovali všetci tí, ktorí s tým návrhom nesúhlasia, ste dneska zodpovedali vy, teda zopakovali vy v pléne. A myslím si, že sa mýlite. A budem veľmi rada, ak o tom bude rozhodovať Ústavný súd. Ďakujem.
Bugár, Béla, podpredseda NR SR (2017-03-28):
Pani poslankyňa, nech sa páči, pokračujte. Páni poslanci, kľud!
Bugár, Béla, podpredseda NR SR (2016-11-24):
Ďakujem. Pán minister chce zareagovať?
Grendel, Gábor, podpredseda NR SR (2022-02-11):
S reakciou na faktické poznámky pán poslanec Beluský.
Laššáková, Jana, podpredsedníčka NR SR (2015-05-27):
Teraz dávam možnosť prihlásiť sa do rozpravy ústne. Nie je záujem vystúpiť v rozprave ústne. Chcem sa opýtať, pán guvernér, chcete v záverečnom slove či v rozprave? (Reakcia osloveného.) Nie je to takmer jedno, lebo keď vystúpite v rozprave, môžu na vás páni poslanci. V záverečnom slove, dobre. Takže vyhlasujem rozpravu za skončenú. Nech sa páči, pán navrhovateľ, chcete zaujať stanovisko, máte slovo. Môžete, pán guvernér, mať záverečné slovo, uzatvorila som rozpravu.
Sulík, Richard, predseda NR SR (2011-02-11):
Ďakujem. Dávam slovo členovi výboru pre zdravotníctvo pánovi poslancovi Chabanovi, aby informoval Národnú radu o výsledku prerokovania návrhu.
Grendel, Gábor, podpredseda NR SR (2021-06-16):
Desať faktických poznámok na vystúpenie pána poslanca Šeligu. Kolegovia, poprosím vás, aby ste si rúško nasadili. Ďakujem. Končím možnosť prihlásiť sa s faktickými. Ako prvý pán... Tak jedenásť? Pani Remiášovú som videl už, už predtým, čiže pani Remiášová bude teda posledná, teraz končím možnosť prihlásiť sa s ďalšími faktickými. Ako prvý pôjde pán poslanec Miroslav Suja.
Hrnčiar, Andrej, podpredseda NR SR (2019-06-24):
Pán poslanec Paška.
Drábiková, Lucia, poslankyňa NR SR (2023-06-22):
Ďakujem za slovo. Ja som veľmi rada tomuto návrhu. Som presvedčená aj na základe mojej praxe, aj na základe toho, že sama som bola do veľkej miery vychovávaná starými rodičmi, že je dôležité, aby sme naozaj umožnili a podporili takýchto starých rodičov, keď biologickí rodičia nemôžu, nechcú alebo nevedia sa postarať o svoje deti. Vždy je lepšie podľa môjho názoru pracovať s tou rodinou a umožniť vyrastanie dieťaťa v prirodzenom prostredí a nie v prostredí ústavnej starostlivosti v detských domovoch. Preto som rada za tento návrh a plne ho podporujem, aby naozaj aj starí rodičia, ktorí sa ujmu svojich vnúčat, dostávali náležitú podporu. A všetkým týmto starým rodičom patrí obrovská vďaka a uznanie za to, že umožňujú týmto deťom, týmto svojim vnúčatám vyrastať v usporiadanom a prirodzenom prostredí. Ďakujem.
Valocký, Jozef, poslanec NR SR (2022-11-15):
Ďakujem pekne, pán podpredseda. Pán poslanec Svrček, súhlasím, minister tu mal byť. Ale v podstate načo by tu bol? Však celá koalícia mu líže labu, takže, tomu ministrovi, aspoň 99 % mu líže labu, takže on, je jasné, že nebude, nebude odvolaný. Načo by tu on vysvetľoval? Komu čo? Po druhé ja som len lekár, takže asi som nevzdelaný, ja by som sa chcel, a nech občania počujú, v Sýrii je vojna, utekajú Sýrčania pred vojnou, som tam, utekám asi do najbližšej krajiny, kde nehádžu bomby. Tam zostanem a čakám, kým tá vojna skončí. To dáva logiku. Nechcem ísť do vedľajšej krajiny, chcem ísť do Európy, prídem do Európy, do prvej krajiny, kde som sa doplavil, a asi požiadam o azyl, lebo nechcem, aby ma bombardovali. Všimnite si, že tí, chlapov čo tu je, 99,9 sú to chlapi. Kde sú tie ženy a deti, čo ich tam bombardujú? Teraz už je otázkou, už je ospravedlnenie, oni idú urobiť ekonomické zázemie. Aké ekonomické, keď im tí deti pozabíjajú s tými ženami? Tak čo je to za migrantov teda? Sú to vojnoví migranti alebo sú to ekonomickí migranti? Keď sú ekonomickí, nech si u nás požiadajú o azyl, ale oni si ešte budú vyberať. Len do Švajčiarska ich treba pustiť všetkých. Ďakujem pekne.
Mesterová, Zuzana, poslankyňa NR SR (2024-01-18):
Najprv faktickú? Ďakujeme pekne za slovo, pán predsedajúci a ďakujem pánovi Šipošovi za jeho prejav a za to, že opäť sme si pripomenuli nielen právne dôvody, ale aj také tie faktické dôvody tohto skráteného legislatívneho konania a tohto návrhu zákona, ktorými sú obvinení blízki ľudia SMER-u a vládnej koalície. Lebo ono netreba zabúdať na tento aspekt dôvodov, prečo tu sedíme už tretí alebo, neviem, druhý-tretí týždeň, lebo tento, tento dôvod je veľmi výrazne prítomný aj v rétorike premiéra tejto krajiny, ktorý dnes opäť pootvoril dvere do svojho mentálneho sveta, ktorému zodpovedá aj toto skrátené legislatívne konanie aj tento návrh, keď jednoznačne povedal, že jemu sú blízki partneri z tých krajín, ktoré už sa odklonili od cesty demokracie a tak našli si takú svoju vlastnú alternatívnu. No ono to zodpovedá aj tomu, čo vlastne robí táto vláda, a výsledkom toho je aj toto skrátené legislatívne konanie aj tento návrh. Tak teda dnes na námestiach opäť, verím, že ľudia prídu a odkážu vám, že demokracia je dôležitá, aj keď pán premiér sa nechal počuť, že možno tam pošle nejaké komando, tak uvidíme. Ďakujem.
Kollár, Boris, predseda NR SR (2023-05-24):
Prosím, prezentujme sa a hlasujeme. (Hlasovanie.) Prítomných 129 poslancov, za 20, proti 41, zdržalo sa 65, 3 nehlasovali. Uvedený návrh sme neschválili.
Bugár, Béla, podpredseda NR SR (2016-09-08):
Vážené panie poslankyne, vážení páni poslanci, budeme pokračovať v rokovaní, a to o návrhu rokovacieho poriadku (tlač 200), zákon č. 350/1996 Z. z. Ešte sú faktické, ale pred faktickými chcem upozorniť. Predpokladám, že táto pamäťová karta 64 GB, je tam napísané, že Rita, asi patrí nejakej novinárke, lebo je taká zvláštna. Takže keď sa niekto prihlási, môže to dostať, ale musí ukázať... (Reakcia z pléna.) Nie. Nie, nie, nie, musí ukázať aj to zariadenie, či to tam pasuje, lebo to má zvláštnu prípojku. Takže hocikto to nedostane. No. (Ruch v sále.) Takže procedurálny návrh – pani poslankyňa Jurinová. (Pokračovanie rokovania o návrhu poslancov Národnej rady Slovenskej republiky Andreja Danka, Martina Glváča, Tibora Bernaťáka, Gábora Gála a Andreja Hrnčiara na vydanie zákona, ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov , tlač 200.)
Takáč, Richard, poslanec NR SR (2021-05-12):
Ďakujem veľmi pekne za slovo. Pán kolega Kremský, súhlasím aj s mojím predrečníkom, ktorý dal na vás faktickú poznámku, s tým, že choďte sa fakt reálne prejsť medzi potravinárov a poľnohospodárov a výrobcov, ktorí dodávali do týchto reťazcov, a zistíte, aké mali neskutočné podmienky z hľadiska fungovania. Chcel by som ešte k tej fakturácii. Európska komisia nám umožňuje robiť úhrady na základe dvoch, a to na základe fakturácie, teda na základe faktúry a na základe dodacieho listu. Toto nám umožňuje Európska komisia. Je to na členských štátoch Európskej únie, ako sa k tomu postavia a čo si vyberú. V pozmeňovacom návrhu, ktorý tu bol predložený, je úhrada faktúry, teda úhrada na základe vystavenej faktúry do 15 dní, napríklad pri tých pekároch. A my sme navrhovali a hovorili o tom, že aby sa to počítalo od dodania tovaru a následne do 15 dní faktúra, lebo je to zrejmé z praxe z minulosti ešte pred rokom 2019, keď toto neplatilo, obchodné reťazce tlačili jednotlivých dodávateľov, aby vystavovali faktúry minimálne raz mesačne. To znamená, že keď tam to dáme striktne, tak proste zase to budú tie reťazce obchádzať a tlačiť tých dodávateľov do takýchto nezmyslov. A pri tých pekároch je to úplne zrejmé, že v ten istý deň to dodá, v ten istý deň má ten reťazec z toho príjem a ten pekár dostane peniaze možnože až za mesiac. Ďakujem.
Pellegrini, Peter, predseda NR SR (2015-11-20):
Prezentujme sa a hlasujme o bode 10. (Hlasovanie.) Prítomných 124 poslancov, za hlasovalo 45, proti bolo 62, zdržalo sa 17 poslancov. Tento bod sme neschválili.
Gröhling, Branislav, poslanec NR SR (2018-05-18):
Slovo efektívne si používal, pán kolega, veľmi často a je to slovo, ktoré sa objavuje v našom materiáli systémových zmien v školstve, kde v prvom rade hovoríme o väčšej slobode a zodpovednosti pre školy, hovoríme o kvalitnejšom systéme vzdelávania a hlavne o efektívne fungujúcom rezorte. A toto by naozaj spôsobilo a prispelo k tomu efektívnemu fungujúcemu rezortu, ktorý by okrem toho, že bude aj rozpočtovať a určovať, tak bude potom aj vplývať na školy. Hlavnou výtkou alebo hlavným ospravedlnením z ministerstva vnútra ohľadom reformy ESO je, keď sme sa pýtali pani ministerky Sakovej, ja budem teraz citovať ohľadom reformy ESO, že ako bola úspešná, tak povedala, že: „Vieme deklarovať, že namiesto sľúbených 700 mil. eur sme ušetrili ďaleko viac, približne ide to do výšky sumy až 1 mld. eur, zároveň aj počty pracovníkov sme ušetrili.“ Následne na to NKÚ vydalo správu, kde hovorí: „Deklarovaná úspora vo výške 1 mld. nebola preukázaná, a to z dôvodu, že ministerstvo vnútra doposiaľ nevykonalo žiadnu analýzu skutočného dosahu implementácie programu ESO.“ Nevidím absolútne žiaden dôvod a ospravedlnenie na to, aby nemohlo byť zjednotené financovanie školstva. Ďakujem.
M. Číž, podpredseda NR SR: (2007-03-23):
(Hlasovanie.) Prítomných 130 poslancov, za návrh 53 poslancov, zdržalo sa 77 poslancov. Konštatujem, že tento návrh sme neprijali.
Grendel, Gábor, podpredseda NR SR (2021-09-22):
Otváram všeobecnú rozpravu, do ktorej som nedostal žiadnu písomnú prihlášku. Dávam možnosť prihlásiť sa teraz do rozpravy ústne. Nikto. Končím možnosť prihlásiť sa do rozpravy. Ako jediný sa o slovo hlási pán navrhovateľ, takže nech sa páči.
Taraba, Tomáš, poslanec NR SR (2023-06-15):
Opäť tu riešime otázku nelegálnej migrácie. Vidíme, veď migranti sa potulujú po uliciach, najmä večer idú tými ťahmi. No a táto debata tu bude podľa mňa sporadicky stále dookola, pokiaľ v Bruseli si neuvedomia, že základná úloha Európskej únie nie je pretláčať gender ideológiu, nie je vymývať mozgy, nie je pretláčať 72 pohlaví do škôl, ale starať sa o to, aby v Európe bolo bezpečne. A štát, ktorý, alebo akýkoľvek útvar, ktorý si nevie chrániť vlastné hranice, jednoducho neexistuje. A toto je jeden organizovaný bordel, pretože nie je predstaviteľné, že niekto za dvanásť rokov, čo už tu bojujeme s touto nelegálnou migračnou vlnou, s týmto nevie urobiť elementárny, základný poriadok. Je to organizovaný bordel, kedy najskôr Nemci si pozvali milióny migrantov, potom očakávali, že tých kvalitných si nechajú, tých nekvalitných hodia nám do strednej Európy, len nečakali vtedy ten jednotný postoj, ktorý sa proti tomu v strednej Európe postavil. No lenže teraz cítia, keďže máme aj na Slovensku bábkovú vládu Zuzany Čaputovej, ktorej jediná úloha je nastavovať ten migračný pakt tak, jak ho nastavujú, rozdávať 21 miliónov Sorosovým organizáciám, ktoré majú mať na starosti utečeneckú krízu, vydierať nás tým, že za každého migranta, ktorého neprijmeme, zaplatíme 20-tisíc euro. Takže samozrejme, že s touto vecou sa neurobí nič reálne pod gesciou ani tejto vlády, tak jak to neurobila nič vláda Hegera ani Matoviča, na toto treba na Slovensku, aby vznikla vláda, ktorá bude vedieť jasne povedať, čo sú národné priority. A medzi ne patrí aj to, aby Slovensko nebolo eldorádom nelegálnej migrácie. Takže aj o toto pôjde v týchto voľbách, že či ľudia si zvolia bábkových politikov, ktorí budú šúchať v Bruseli opäť nohami, alebo takých, ktorí sa jasne postavia za Slovensko.
M. Číž, podpredseda NR SR: (2007-03-28):
Páni poslanci, nemám ten váš názor, beriem váš názor na vedomie. Ja ten názor nemám, nemôžem vám vyhovieť. Pokračujeme ďalej v rozprave. Nerozumiem tomuto problému opäť. Pokračujeme ďalej v rozprave. V rozprave by mal pokračovať pán poslanec Vestenický. Nech sa páči, pán poslanec, máte  slovo. Pani poslankyňa Tóthová.
Bugár, Béla, podpredseda NR SR (2017-02-10):
Ďakujem. Otváram rozpravu v rámci druhého čítania. Pýtam sa, či sa hlási niekto ústne do rozpravy. Pán poslanec Beblavý. Končím možnosť sa prihlásiť ústne do rozpravy. Nech sa páči, máte slovo.
Zmajkovičová, Renáta, podpredsedníčka NR SR (2013-09-11):
Pán poslanec Mikloško, nech sa páči.
Krištúfková, Petra, poslankyňa NR SR (2017-10-12):
Ďakujem. Vážený pán predsedajúci, vážené kolegyne, vážení kolegovia, v súlade s § 73 zákona o rokovacom poriadku som bola Výborom Národnej rady pre sociálne veci určená za spravodajcu k návrhu zákona, ktorý je uvedený pod tlačou 721. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. V zmysle oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady č. 741 z 25. septembra 2017 navrhujem, aby návrh zákona prerokovali: Ústavnoprávny výbor Národnej rady Slovenskej republiky, Výbor Národnej rady Slovenskej republiky pre financie a rozpočet a Výbor Národnej rady Slovenskej republiky pre sociálne veci. Za gestorský výbor navrhujem Výbor Národnej rady pre sociálne veci a odporúčam, aby predmetný návrh zákona výbory prerokovali do 24. novembra 2017 a v gestorskom výbore do 27. novembra 2017. Prosím, pán predsedajúci, otvorte všeobecnú rozpravu.
Zmajkovičová, Renáta, podpredsedníčka NR SR (2014-07-09):
Pán poslanec Martvoň.